
O Ajakirja mistahes osade kopeerimine ilma allikale viitamata on keelatud 


Lugejale 


Kuigi väljas on veel lumi ja ka kraadiklaas näitab miinuskraade, on ometi tunda kevadet 
õhus. Uus õitseaeg on varsti-varsti tulemas. Loodus teeb oma lõppematut ringkäiku. 

Kas uus kevad toob kaasa ka uusi kordaminekuid meie ühingu töös, kas meie 
liikmeskond kasvab, kas me jõuame kõikide abivajajateni? Need on küsimused, mis ootavad 
vastust. Palju sõltub meist endist. Kas me tahame muuta oma elu elamisväärsemaks või 
jääme muretsema oma tervise ja elukvaliteedi pärast? Kas me leiame endas jõudu ületada 
loomupärast käegalöömise vaimu või võtame endal piltlikult öeldes kraest kinni ja proovime 
leida abi oma tervisemuredele? Stress, see paljude hädade ja murede põhjustaja, on meie 
igapäevane külaline. Ta imbub sisse igast loetud ajalehest, igast televisiooni uudistesaatest, 
igast päevast. Kui me liidame sellele veel oma tervislikud probleemid, saame tulemuseks 
musta masenduse. Me ei suuda võidelda majanduslike probleemidega, kuid meil on 
võimalus leida mõningane lahendus oma tervise parandamiseks. Vaja on astuda vaid 
esimene samm! 

Eesti Tinnituse ja Meniere'i Ühing on hea meelega valmis jõudumööda aitama inimeste 
abistamiseks. Kuid me ei saa seda teha, kui abivajaja ei ole selleks valmis. Teame hästi, et 
paljude inimeste majanduslik olukord on raske ja poliitikute ning majandusteadlaste 
prognooside kohaselt ei ole lahendust veel näha. Me ei ole võimelised muretsemisega elu 
paremaks muutma. Proovime siis teha seda, milleks me oleme võimelised — oma tervise eest 
hoolitseda! 

Soovin kõigile lugejatele ilusat kevade algust! 


Tuuleturbiinid ja tervis 


See, mida te ei kuule, võib teid kahjustada! 


Ameerika Tuuleenergia Ühingu poolt sponsoreeritud teaduskomisjon järeldab: 
"Inimkörvale kuuldamatu, tuuleturbiinide poolt tekitatud madala sagedusega heli ja 
infraheli ei kujuta endast ohtu inimeste tervisele.” 

Ebaõige järeldus, milleni see komisjon oma töös jõudis, oli see, et madala sagedusega heli 
ei avalda mingit mõju kuulmisele, nii et kuna infraheli ei ole kuuldav, siis see ei saa 
mõjutada inimese füsioloogiat. 

Selline oletus on absurdne. Me teame, et on lugematuid asju, mille maitset me ei tunne, 
kuid mis meile ohtlik. Kuukala mürk, salmonella ja kooleratoksiin on mõned näited 
asjadest, millel ei ole maitset, kuid mis võivad meid tõsiselt kahjustada või koguni tappa. 

Me teame, et on palju asju, mida me ei saa haista, võivad meile kahju tekitada. 
Vingugaas ei oma lõhna, kuid on ometi surmav. 


Me teame, on asju, mida me ei näe, kuid mis võivad kahjustada meid. On hästi teada, et 
ultraviolettkiirgus on nähtamatu, kuid see võib tekitada nahavigastust ja silmakahjustusi, kui 
sellega liiga palju kokku puutuda. 

Niisiis võib küsida, milline oli teaduslik alus eeldada, et kui me midagi ei kuule, siis 
sellel ei ole kahjulikku mõju meie organismile? Eelpoolnimetatud teaduskomisjoni liikmete 
Alves-Pereira ja Castelo Branco (Prog Biophys Mol Biol 2007 93:256) artiklis väidetakse: 
"Mida sa ei kuule, see ei tee sulle haiget". Asi on selles, et see kontseptsioon ei ole 
koostatud spetsiifilisi teadmisi omava arsti või teadlase poolt, vaid inimeste poolt, kellel 
võivad küll olla suured tehnilised teadmised, kuid mitte teadmisi inimkõrva füsioloogiast. 
Seega on see kontseptsioon alusetu spekulatsioon. Sellele vaatamata võetakse see piisavalt 
sageli aluseks, et esitada seda, kui tõestatud fakti. 

Asjatundjate poolt on avaldatud arvukalt teaduslikult tõestatud artikleid. 
"Elupaiga lähedale püstitatud tuuleturbiinide poolt põhjustatud mürareostus, selle mõju 
tervisele, koos teadusliku ülevaatega ja sellega seotud küsimustega": dr Amanda Harry 
MBCh.BPGDip.ENT Barbara J. Frey ja Peter J. Hadden, veebruar 2007 .. . on tõenäoliselt 
parim ja üksikasjalikum teaduslik töö, mis on kunagi koostatud. Selles tuuakse välja 
põhjused, mille tõttu väikseim vahemaa tööstuslike tuuleturbiinide ja elurajooni vahel peaks 
olema vähemalt 2 km kuni 2 megavatiste ja üle 2 km suurema võimsusega tuuleturbiinide 
puhul. 


Artikli kokkuvõttes öeldakse: 

"Tuulejõujaamad on suured tööstuslikud kompleksid, mis tekitavad inimorganismile 
kahjulikku madalsageduslikku heli, kui need on paigaldatud liiga lähedale elurajoonidele. 
Selle uuringu autorite arvates on tõestatud piisavalt, et nimetatud helisaaste tekitab 
inimestele otsest kahju. Artiklis on kasutatud intervjuusid inimestega, kes elavad 
tuuleturbiinide läheduses, samuti on seal kirjas meedias seni kajastatud teateid võttes 
aluseks akustikateaduse aluseid." 

Teadustöös tutvustatakse tuuleturbiinide akustilisi omadusi ja nende poolt tekitatava müra 
otsest toimet. Järgnevalt tutvustatakse tekitatud müra mõju tervisele. Peamiste kahjulike 
mõjudena tuuakse ära uinumisraskus ja sellest tingitud probleemid. Lisaks kuuldava müra 
kahjulikule mõjule käsitletakse artiklis ka kuuldamatu müra ehk infraheli mõju, mis mõjutab 
inimkeha füsioloogiat. 

Need uuringud näitavad selgelt, et kuna tuuleturbiinide tekitatud heli võtab inimeselt 
võimaluse tunda end turvaliselt oma eluümbruses, rikutakse sellega Euroopa Inimõiguste 
Kohtu seaduse artiklit 8. Lisaks sellele leitakse, et tuulepargi lähedusega on oluliselt 
vähenenud ka inimeste omanduses oleva kinnisvara väärtus. 

"Tuulepargid mõjuvad kahjulikult inimese tervisele, kes elavad neist kuni miili kaugusel" 
Catherine Milner, News Telegraph, 25/01/2004 ... “Maismaal asuvad tuulepargid on 
kahjulikud inimeste tervisele, kes elavad nende läheduses, sest vastavalt uutele 
meditsiinilistele uuringutele eraldavad nad madalsageduslikku müra.” 


Perearst dr. Amanda Harry, kes tegeles vastava uurimisega, ütles: "Inimestel esines 
mitmesuguseid sümptomeid nagu peavalu, = migreen, = iiveldus, = pearinglus, 
südamekloppimine, tinnitus, unehäired, stress, ärevus ja depressioon. Need sümptomid olid 
sagedased uuringutes osalenud inimeste hulgas." 

Samasuguseid probleeme täheldas ka dr. Bridget Osborne, arst Moel Maeloganis, külas 
Põhja-Walesis, kus kolm turbiini püstitati aastal 2002. Kohalike perearstide üksmeelne 
hinnang oli, et kohalike elanike hulgas oli depressiooni tase märgatavalt tõusnud. 

"Oht tervisele lähedastest tuuleparkidest - Kui lähedal on liiga lähedal?" Nina Pierpont, 
MD, PhD 1. märts 2005 ... "pearinglus ja stress on neuroloogiliselt seotud nähtused. Seega 
stressi- ja depressiooninähud, mis tekivad turbiinide läheduses ei ole neurootilised, vaid 
pigem neuroloogilised. Nende vältimiseks ei ole lubatav paigaldada tuuleturbiine lähemale, 
kui 2 km kaugusele avalikest teedest või elurajoonidest.” 

"Virvendamise poolt põhjustatud terviseriskid" Chataugua maakonna organisatsioon 
"Kodanikud vastutustundliku tuuleenergia kasutamise poolt" ... "on kaks erinevat liiki 
värelust, mis on seotud tuuleturbiinidega. Valguse ja varju vaheldumine, kui turbiini tiivad 
keerlevd. Seda tüüpi värelus on kõige levinum kui päike on väikese nurga all taevas, nagu 
näiteks hommikul ja õhtul suvel ja peaaegu igal ajal talvel. Need varjud võivad ulatuda 
väga kaugele turbiinist ... Teist tüüpi värelus, mis võib tuleneda tuuleturbiinidest on 
peegeldus. See tekib siis, kui kui turbiinide labad peegeldavad päikesekiired tagasi vaataja 
suunas. Kuna selline nähtus toimub kuni 60 korda minutis (20 pööret minutis X 3 laba), siis 
tekkinud efekt on võrreldav stroboskoobist lähtunud valgusega e. stroboskoobiefektiga* . 
See võib tekkida igal aastaajal ja võib juhtuda seal, kus turbiinidega on silmside - lõuna, ida 
ja lääne suunas. Stroboskoobi valgus võib tundlike inimeste puhul tekitada epilepsiat, 
krampe, peavalu, tasakaalu kaotust, iiveldust ja isegi meeltesegadust. Nende hulgas krambid 
ja desorienteeritus võivad põhjustada tõsiseid õnnetusi näiteks autojuhtimise või liikuvate 
seadmetega töötamise puhul.” 


*Näide stroboskoobiefektist. Veenduge ise, et isegi selline väike vilkuv objekt mõjub 
häirivalt teksti lugemisel. 
Ingliskeelne selgitus stroboskoobiefekti poolt põhjustatud tervisehäirete kohta: 
http://en.wikipedia.org/wiki/Photosensitive epilepsy 
Kasutatud artiklid pärinevad veebisaidilt 
Wind Turbine Syndrome, Current News Articles 
http://www.windturbinesyndrome.com/articles.html 
X ok * 


Veel kord Meniere i haigusest 


Meniere i sündroomi, haiguse või tõve, kuidas keegi soovib seda nimetada, põhjuseks on 
sisekõrvas toimunud muutused. Kahjuks ei ole suutnud kaasaegne meditsiin siiani välja 
selgitada selle tekkepöhjust. Meniere i haiguse põhjustajaks peetakse vedeliku rõhu tõusu 
sisekõrvas. Umbes 100 000 inimesel kujuneb aastas välja meniere i haigus, mis ei ole 
sugugi väike arv. 


Meniere i haiguse sõnastas esimesena prantsuse arst Prosper Meniere 1861. aastal. Enne 
teda oletati, et tegemist on siis kas epilepsia ühe vormiga, ajukasvajaga või aju vereringe 
häirega. Tolleaegne arstiteadus ei seostanud kõrva funktsioone tasakaaluga, vaid pidas seda 
lihtsalt kuulmiselundiks. Sisekõrva ehitus oli tollal juba tuntud, samuti nagu ka selles olevad 
poolringkanalid. Kuid neid peeti erineva kõrgusega helisid tajuvateks organiteks. Meni6re 
avastust ei kiidetud kohe alguses heaks, nagu ikka juhtub mõne liiga revolutsioonilise 
mõttega. Alles peale tema surma tuli välja, et tal oli õigus. Siis nimetati ka haigus tema 
nimega. 

Hoolimata sellest, et haigus avastati suhteliselt vähe aega tagasi, on selle esinemine 
tuntud juba sajandeid. Üks kõige kuulsamatest ajaloolistest isikutest, kes seda arvatavasti 
põdes, oli Rooma keiser Caesar. Säilinud ajaloolised märkmed räägivad keisri 
tasakaaluhäiretest ja kuulmispuudest. Epilepsia oli tollal juba hästituntud ja paljud 
arstiteadlased peavadki Caesarit epileptikuks, kuigi epilepsia ei tekita tavaolukorras 


kuulmisvaegust. Teiseks tuntud ajalooliseks isikuks, kes põdes Meniere'i haigust, oli 
usureformaator Martin Luther. Tema oma sõnade järgi kiusas kurat teda, tekitades tema 
kõrvas kirikukella-taolisi helisid. Lisaks sellele kannatas usumees ka tasakaaluhäirete all. 
Kolmandaks kuulsuseks, kes olevat põdenud Meniere'i haigust, oli hollandi kunstnik 
Vincent van Gogh. Ilmselt just tinnitus põhjustas temal ajutisi raevu- ja hullumishooge, mis 
sundis teda ühel meeltesegaduse ajal lõikama peast oma lakkamatult kumiseva kõrva. Ka 
temal olevat esinenud tasakaaluhäireid. Kõiki neid juhtumeid on püütud seletada 
epilepsiaga, kuid lähem uurimine viitab üsna üheselt Meniere'i haigusele. Nii et meie, kes 
me Meniere'i haigust põeme, oleme nende kuulsate isikute järelkäijad. Iseasi, kas see meis 
uhkust tekitab. 


Meniere i haiguse on üks kõige tavalisemaid sümptome on äge peapööritus. Enamikul 
juhtudel haigestub ainult üks kõrv, kuid statistika kohaselt umbes 15%-1 haigestunutest levib 
haigus ka teise kõrva. 


Meniere'i haigus võib põhjustada ägedaloomulist pearinglust, kohinat kõrvus, mida 
nimetatakse ladina keeles tinnituseks, kuulmislangust ja survet või isegi valu kõrvas. 


Pearinglus kestab tavaliselt 20-st minutist kahe tunnini või ka rohkem. Meniere i haiguse 
alguseaks on peetud tavaliselt vanust 40-50 aastat. Siiski teatakse kõige nooremat 2-aastast 
ja kõige vanemat 96-aastast haigestunut. Mehed ja naised haigestuvad enam-vähem võrdsel 
arvul. 


Põhjused ja riskitegurid 


Kõrv koosneb kolmest osast, väliskõrvast, keskkõrvast ja sisekõrvast. Neist sisekõrval on 
oluline roll tasakaalu osas. Sisekõrvas on üksteise suhtes erinevas tasapinnas paigutatud 
kolm poolringi-kujulist kanalit, milles ringleb vedelik. Sellise paigutuse puhul igakordsel 
pea asendi muutmisel hakkab vedelik vähemalt ühes kanalis liikuma ja ärritab selle kanali 
närvilõpmeid. Sealt saadetakse närviimpulss peaaju tasakaalupiirkonda. Normaalses 
olukorras saabub ajju mõlemast tasakaaluelundist tulev sarnane signaal. 


Kuna haigestub üldjuhul ainult üks kõrv, siis saab aju kummastki tasakaaluelundist 
teineteisele vastukäivaid signaale, mille tulemusena aju satub segadusse ega suuda enam 
tajuda tegelikku olukorda, mis lõpeb peapööritusega. 


Meniere i haiguse põhjus on teadmata. 


Mõningatel juhtudel võib see olla seotud keskkõrvapõletiku, peatrauma, läbipõetud 
süüfilisega. Muudest põhjustest tulevad kõne alla hiljutipõetud viiruslik haigus, sealhulgas 
vöötohatis ehk rahvakeeli - roos, hingamisteede infektsioon, stress, väsimus, mõningad 
ravimid (sh aspiriin ja osa antibiootikume) ning esinenud allergiaid; liigne naatriumi 


sisaldus organismis (keedusool), suitsetamine ja alkoholi tarvitamine. Tegemist võib olla 
samuti pärilikkusega. 


Märgid ja sümptomid 


Meniere'i haigusele on omane äge pearinglus, ajutine või pidev kuulmislangus, tinnitus 
ning survetunne haiges kõrvas. See võib esineda ajuti või pidevalt. Samuti võib 
kuulmislangus täielikult puududa ja areneda välja alles hiljem. Vali heli võib olla ebamugav 
ja tundub moonutatult. 


Meniere'i haigus ilmneb, nagu öeldud, alguses tavaliselt ainult ühes kõrvas. Haiguse 
arendes siirdub see ka teise kõrva, kuigi mitte alati.. Haiguse edenedes kujuneb välja ka 
kuulmislangus. Haigushood võivad aja jooksul nõrgeneda või isegi kaduda täielikul. Selle 
peale ei saa siiski loota, sest statistika räägib võimalikest haigushoogude taastumisest. 


Pearinglus on tavaliselt kõige häirivam kõigist haiguse sümptomitest. 


Haigushoo ajal on haige tavaliselt võimetu tegutsema mistahes valdkonnas. Uimasus võib 
jätkuda mitu tundi ja sellest taastumine võib kesta päevi. Inimesed võivad kogeda 
pearinglust erinevalt. Osadel on need kerged ja mööduvad suhteliselt kiirelt, sama ajal, kui 
teised kannatavad selle all tunde. 


Peale haigushoogude tunnetab inimene ka muid tasakaaluhäireid. Näiteks on raske 
kõndida otsejoones, seda eriti lagedatel kohtadel, teed või väljakut ületades. Pea kiire 
keeramine ühes või teises suunas tekitab hetkelise pearingluse. Viibimine rahvarohkes kohas 
või suurtes kauplustes on ebameeldiv. Valjud helid võivad tekitada pearinglust.” 


Tagajärjed 


Eluohtlikke tagajärgi Meniere'i haiguse puhul ei esine. Ohtlikuks võib kujuneda 
kukkumine ootamatult saabunud tasakaalukaotuse korral. Kuulmislangus, mis Meniere'i 
haiguse puhul tekib, ei too endaga kaasa täielikku kurtust. 


Diagnoos 


Kindlakstehtud Meniere i haigusest võib rääkida, kui inimesel esinevad üheaegselt kolm 
sümptomit: 


1. pearinglus, mille puhul tundub pöörlevat ümbritsev. Nähtus tekib äkki, tavaliselt ilma 
mingi eelneva hoiatuseta. Mõned inimesed on rääkinud survetundest, nagu oleks tegemist 


vaigu kogunemisega kõrva. Tunne on individuaalne ja kõikidel ei esine sellist nähtust. 
Pearinglus ongi haiguse juures kõige raskem sümptom. Seda enam, et see võib tekkida 
ükskõik, millal ja enamasti ilma eelnevate tundemärkideta. Igaüks, kes on seda tundnud, 
teab, millest ma räägin. 


2. tinnitus ehk heli kõrvas, millel ei ole välist allikat. See heli võib olla väga erisugune. 
Üks haige ütles väga tabavalt: "Nimetage mulle ükskõik, milline heli ja ma ütlen, et ma olen 
seda kuulnud oma peas." Enamasti esineb tinnitus ühes kõrvas, umbes 15%-1 võib haigus 
siirduda ka teise kõrva. Tinnitus iseenesest ei ole eluohtlik, kuid pidev undamine kõrvas 
võib võtta eluisu. Proovige jääda magama, kui naabri koer õues lakkamatult ulub! 


3. kuulmislangus, mis esineb samuti enamasti ühes kõrvas. Aja jooksul langeb haige kõrva 
kuulmistase niivõrd, et inimene ei tule enam toime ilma kuuldeaparaadita. Täielikku 
kurdistumist õnneks siiski karta ei ole. Neil, kellel on säilinud kuulmine teises kõrvas, ei ole 
raske selle nähtusega kohaneda, kuid kui ka teine kõrv on mingi eelneva trauma või haiguse 
tõttu kaotanud kuulmise, siis on inimene praktiliselt vaegkuulja. 


Siin ongi üks suuremaid probleeme diagnoosimisel. Kui inimesel ei esine kõiki kolme 
sümptomit samaaegselt, on arstil raske määrata haigust, sest sarnaseid haigusnähtusi eraldi 
võetuna võivad esile kutsuda mitmed haigused. 


Kui inimene satub asjatundliku arsti vastuvõtule, teeb arst kindlaks haige poolt kogetud 
haigushoogude sageduse, kestuse ja raskuse, kuulmislanguse ja tinnituse esinemise. Arst 
võib küsida, kas haigel on esinenud süüfilist, mumpsi või muid raskeid infektsioone 
minevikus, silmapõletikke, allergiat või kõrvaoperatsioone. Samuti võib arst esitada 
küsimusi üldise tervisliku seisundi kohta, näiteks kas inimesel on diabeet, kõrge vererõhk, 
vere kõrge kolesteroolitase, kilpnäärme ala- või ületalitus, või neuroloogiliste või 
emotsionaalsete häirete olemasolu, teiste sõnadega - stress. Kui haiguslugu on arstile enam- 
vähem selgunud, viiakse läbi ülejäänud uuringud.. 


Tavaliselt on esimeseks neist kõrva audiogramm, mis näitab kuulmislanguse ulatust, aga ka 
inimese võimet eristada kuuldava kõnet. Viimase puhul dikteeritakse inimesele teatud sõnu, 
mida haige peab kordama. 


Tasakaalutest ehk (elektronüstagmograafia) hindab inimese tasakaalutunnetust. Nüstagmus 
e. nüstagm tähendab silmaterade kontrollimatut liikumist, mida mõõdetakse spetsiaalse 
aparatuuri abil. Selleks asetatakse inimese silmadele läbipaistmatud prillid, mis sisaldavad 
elektroode. Erineva temperatuuriga vee või õhu pritsimine kõrva tekitab haigel inimesel 
silmaterade tahtmatu liikumise, mis siis aparatuuri poolt registreeritakse. Sama meetodit 
kasutatakse koomas olevate patsientide aju seisundi kontrollimiseks. 


Inimese tasakaalutunnetust võib katsetada ka pöörleval alusel. Enamikule Meniere'i 
haigust põdevatest inimestest tundub selline katse tõenäoliselt õudusunenäona. 


Elektrokokleograafiaga uuritakse inimese helitajuvust elektriliselt. See sarnaneb teatud 
mõttes audiogrammiga, kuid selle puhul ei otsustata tulemuste üle inimse subjektiivse 
tajuvuse põhjal. Selle meetodiga võib avastada suurenenud vedelikurõhu sisekõrvas. 


Kompuutertomograafia või magnetresonantstomograafiaga välistatakse ajukasvaja 
olemasolu. Sellised kasvajad on harvaesinevad, kuid nad võivad põhjustada meniere i 
haigusele sarnanevaid haigusnähtusi. 


Magnetresonantstomograafia kasutab magnetvälja ja raadiolaineid, et luua läbilõikepilte 
peast ja kehast. MRI välistab kesknärvisüsteemi häired, mis võivad tekitada Meniere i 
haigusele sarnaseid sümptomeid, nagu akustiline närvkasvaja (on olemas ka selline). 


Ravi 


Kui teil on nüüd diagnoositud Meniere'i haigus, siis 99-1 juhul 100-st kirjutatakse teile 
välja Betaserc. Ja 90-1 juhul neist 99-st see ei aita teid sugugi. Haigushoog möödub 
tavaliselt iseenesest ja uue tekkimist ei saa keegi ennustada ega ennetada. 


Soomes kasutatakse Vertipam-nimelist ravimit, millel öeldakse olevat hea mõju. Eestist 
turustavate ravimite hulgas seda ei leidu. 


Spetsialistid väidavad, et Meniere'i haiguse erivorme on enam-vähem täpselt sama palju, 
kui seda põdevaid inimesi. Tegemist on pisikese liialdusega, mis on siiski tõele üsna lähedal. 
Seega see, mis aitab ühte, ei pruugi aidata teist inimest. 


Meniere i haiguse jaoks ei ole olemas konkreetset ravi. Siiski on võimalik eluviiside 
radikaalse muutmisega ja haiguse igakülgse tundmaõppimisega haigusnähtusi oluliselt 
kergendada. Üks haige ütles: "Kui inimesed vaevuksid raiskama sama palju aega oma 
haiguse tundmaõppimisele, kui nad kulutavad selle üle kurtmisele, siis on nad palju ära 
teinud oma tervise heaks.” 


Läheme toidukauplusesse 


Kõigepealt pistke taskusse luup, kui teie silmad ei ole piisavalt head, et lugeda 
pakenditelt kirbukirjas olevat teksti, mis näitab toiduaine koostist. Seejuures peame uskuma, 
et need arvud ei ole laest võetud. 


Esimene ja kõige tähtsam on vältida liigset naatriumi tarvitamist, mis igapäevaelus on 
lihtsalt tavaline keedusool - NaCl. Inimorganism vajab soola, kuid kaugeltki mitte sellises 
koguses, nagu me seda endale tavaliselt sisse sööme. Soovitatav maksimaalne kogus, mille 
puhul organism saab oma vajaliku naatriumikoguse, on 2 grammi keedusoola päevas ehk 
siis umbes veerand teelusikatäit. See on üsna vähe, kui arvestada sellega, et kõigis 
valmistoiduaineis on soola. Muide, südameliit soovitab päevaseks tarbimiseks 5 grammi, 
mis on selgelt liiga palju. Toitu kodus valmistades unustage soolatoosi asukoht! Kasutage 
muid maitseaineid. Aja jooksul harjub teie maitsmismeel mageda toiduga. Kui teie kodused 
ei nõustu sööma magedat toitu, las nad lisavad soola oma toidule lauas. 


Kõrge soolasisaldusega toiduained on eelkõige marineeritud toiduained, ketšup, 
majonees, sojakaste, kiirtoidud, puljongipulber, valmistoidud, konservid, soolatud ja 
suitsutatud tooted, pitsa, paljud juustusordid, leib, lihasaadused, oliivid. Unustage täielikult 
kõikvõimalike krõpsude ja soolapähklite olemasolu. Need koosnevad suuremas osas soolast. 
Õnneks ei ole meie inimesed eriti harjunud hiina toitudega, milles kasutatakse säiltusainena 
naatriumglutamaati. 


Kui tootepakendil on antud grammides naatriumi sisaldus, siis selle saab teisendada 
soolagrammideks. Selleks korrutage naatriumikogus 2,5ga. Kui pakendil on kirjas, et toode 
sisaldab 100 g kohta 1,2 g naatriumi, teeb see järelikult 1,2 x 2,5 ehk 3 g soola 100 g toote 
kohta. 

Kui te mingil põhjusel ei suuda soolast täiesti loobuda, kasutage keedusoola asemel nn. 
pan-soola, milles naatrium on asendatud kaaliumiga. 


Madala soolasisaldusega dieet (mina ei nimetaks seda dieediks, vaid tervislikuks 
toitumiseks) ja organismis vedelikku vähendavad ravimid - diureetikumid on osutunud 
paljude inimeste jaoks selleks õlekõrreks, mis vabastab nad hirmust Meniere'i 
haigusnähtuste ees. Samas tekitavad diureetikumid vajaduse urineerida sagedamini, mis 
vähendab organismis oleva kaaliumi hulka alla vajaliku piiri. Seetõttu on vaja diureetikume 
tarvitades täiendada kaaliumi kogust, süües kaaliumi sisaldavaid toiduaineid paar korda 
nädalas. Nendeks on peamiselt värsked puu- ja köögiviljad. Paar banaaniga võiksite ennast 
nädalas premeerida. 


Elustiili muutused: vältige suitsetamist ja alkoholi. Nikotiin ahendab veresooni, alkohol 
aga vähendab neerude võimet soola filtreerida, sest tal on niigi tegemist alkoholi 
väljutamisega. Loobuge koolat sisaldavatest karastusjookidest, nagu pepsi ja koka. 
Suhkruga üleküllastatud jookide asemel jooge võimaluse korral vett. Inimorganism vajab 
vedelikku naturaalsel kujul, mitte suhkrusiirupit. 


Vältige liigset palavust. See käib ennekõige päevitamise ja saunaskäimise kohta. 
Mõistlikkuse piirini on need toimingud kasulikud, kuid tõesti ainult mõistlikkuse piirini. 
Paljud inimesed tunnistavad, et neil esineb talvel vähem haigushooge, kui suvel. Samuti 
esineb seda vähem väljas, kui siseruumides. 


Tähtis on regulaarne uneaeg. Vältida tuleb niihästi vaimset, kui füüsilist ülekoormust ja 
muidugi stressi. Kolme suurema toidukorra asemel sööge päevas neli-viis kergemat einet, 
vältige rasvaseid toite. 


Seda kõike on lihtsam öelda, kui teha. Ma ei ütlegi, et täna õhtul koju minnes hakake 
tegema köögikappides inventuuri. Võtke seda, kui soovitust ja püüdke see eesmärk 
saavutada pikkamööda. Mõelge sellele, mida te tunnete haigushoo ajal ja küsige endalt, 
mida eelistada. 


Võimalikud ravimeetodid 


Keskkõrva süstid: ravimiks on gentamütsiin, mis süstitakse läbi kuulmekile keskkõrva. 
Gentamütsiini kõrvaltoimeks on sisekörva närvilõpmete tundlikkuse vähendamine, 
hävitamata samas nende funktsiooni. Selle tulemusena väheneb haige kõrva 
tasakaaluimpulsside osatähtsus ja peamiseks tasakaaluorganiks jääb terve kõrv. See on 
suhteliselt lihtne ja tulemuslik toiming. Tavaliselt tehakse kaks süsti mõningase vaheaja 
järel. Mõju võib kesta mitmeid aastaid. Gentamütsiini süstide miinuseks peetakse jäävat 
suurenenud kuulmislangust, mille tõttu seda soovitatakse teha ainult siis, kui teise kõrva 
kuulmisvõime on säilinud. Vanematel inimestel võtab ühepoolse tasakaaluga kohanemine 
aega. 

Operatsioon: Kui peapööritus on raske ja kurnav ja muu ravi ei aita, võib olla vajalik 
kirurgiline sekkumine. Üheks võimaluseks on paigutada kõrva väike toruke - Sunt, mille 
kaudu voolab välja liigne vedelik. Siin on ohuks toruotsa kiire ummistumine, mis nõuab 
kordusoperatsiooni. 

Teiseks võimaluseks on eemaldada kogu tasakaaluelund sisekõrvast. See lõpetab 
haigushoogude tekke, kuid kurdistab haige kõrva lõplikult, mille puhul ei ole enam kasu ka 
kuuldeaparaadist. 


Kolmandaks võimaluseks, mida tänapäeval enam ei kasutata, on olnud tasakaalunärvi 
läbilõikamine. Siin on oht vigastada ka näonärvi, sest kolm närvi: kuulmis-, tasakaalu- ja 
näonärv on praktiliselt kõrvuti, moodustades nn. kolmiknärvi. 


Alternatiivseid ravimeetodeid 


Honöopaatiline ravi: selle puhul ravib homöopaat haiget väga väikeste homöopaatiliste 
ravimikogustega. 100% tõestust selle üsna kalli ravimeetodi kasulikkuse kohta ei ole. Üks 
homöopaatilistest ravimitest, mis on apteegis vabamüügil, on Vertigoheel. Osa haigeid 
väidavad olevat saanud sellest kergendust. 


Nõelravi: nõelravi on pärit Hiinast 5000 aastat tagasi. Tänapäeval on laialdaselt kasutusel 
kogu maailmas ning on hiina meditsiini üks peamisi tugisambaid. On mõningaid tõendeid, 
mis näitavad, et nõelravi võib efektiivne kuulmislanguse ja tasakaaluhäirete korral. 
Lõplikku järeldust ei ole veel olemas. 


Ginkgo: Ginkgo bilobat on kasutatud tervendavalt tuhandeid aastaid. Kuid jällegi puudub 
ka selle vahendi puhul kindel garantii. 


Muusikateraapia: spetsiaalselt loodud muusika ravi võib aidata parandada 
tinnitussümptomeid . Muusikateraapia on inimesele ohutu. 


Lõdvestusteraapia: lõdvestusmeetodite hulka kuuluvad raviviisid, mis ühendavad endas 
väga erinevad filosoofia, metoodika ja praktika. Esmane eesmärk on tavaliselt vabastada 
inimene pingesolekust. Sellest on mõningast kasu tinnituse puhul. 


Jooga: Jooga on iidne India elufilosoofia, mis sarnaneb kaasaegsema lõdvestusteraapiaga, 
mille puhul usutakse, et see toimib organimi lõõgastavalt ja enesetunnet parandavalt. Ei ole 
siiski selge, kuivõrd sellest on kasu tinnituse ja tasakaaluhäirete puhul, ehkki mõnedes USA 
kuulmiskeskustes seda rakendatakse. Kuigi lõõgastusest võib teoreetiliselt olla kasu eriti 
tinnituse puhul, ei toeta ametlik meditsiin seda arvamust. 


Niihästi lõdvestusteraapiat, kui joogaseansse võivad läbi viia vaid väga hea väljaõppe 
saanud inimesed.” 


Käitumine haiguse puhul 


Kui teid on tabanud ootamatu pearinglus, heitke kindlasti pikali, kui te juba enne seda ei 
ole lamavas asendis või koguni kukkunud. Püüdke leida asend, milles tunnete kõige vähem 
ebameeldivust. Lamage liikumatult, pea pisut kõrgemal alusel, vaade püüdke kinnistada 
millelegi, millest teate, et see on liikumatu, ehkki alguses näib liikuvat kõik teie ümber. 
Silmade sulgemine toob enamsti kaasa pöörlemistunde ja iivelduse. Iiveldus tekib tavaliselt 
kõigest hoolimata. Paluge endale valmistada kummeli- või palderjaniteed ja loputage sellega 
suud või proovige seda juua. Haigushoo alguses oksendate selle arvatavasti välja. Just 
sellepärast ei ole ka mõtet võtta mingit ravimit, sest see lihtsalt ei jõua sinna, kus ta mõju 
avaldama hakkaks. Alles mõne aja möödudes võite võtta iiveldusvastase tableti. Betasercil 
ei ole mingit mõtet, sest see mõjub (kui mõjub) aeglaselt ega aita teid antud olukorras. Ja 
nüüd jääb üle vaid oodata. Väga raskel juhul kutsuge kiirabi, kes siis oma kvalifikatsiooni 
tasemest sõltuvalt otsustab, mida teiega teha. 


Kui pearinglus tekib haigel tavaliselt ilma eelneva hoiatuseta, on soovitav mitte autot 
juhtida. Suutmatusel kontrollida sõidukit võivad olla ohtlikud tagajärjed endale ja teistele. 
Samuti on parem vältida töid, mille puhul inimene peab töötama masinatega, ronima 
redelitel, tellingutel, aga ka ujumist. 


Lõpetuseks 


Kõik see, mida ma rääkinud olen, on pärit minu enese aastakümnete pikkustest 
kogemustest, välismaistest artiklitest ja Soome Meniere-liidu väljaannetest, ja jääb 
soovituslikule tasemele. Seda enam, et ma ei ole meedik. Kui te tunnete, et olete saanud 
kasu arsti poolt teile soovitatud ravist, kasutage seda. Kui te olete leidnud midagi muud teile 
sobivat, kasutage ka seda. Siiski on kõik see, mida ma rääkisin, maailma asjatundjate poolt 
heakskiidetud. Olen järginud neid aastast 2006 ega ole tundnud sellest alates ühtegi vähegi 
raskemat haigushoogu. 


Head pealehakkamist ja püsivust!” 


Heinar Kudevita 


Räägime kõrva anatoomiast 2. 


Eelmises ajakirjas alustasime teemat kõrva anatoomiast ja vaatlesime kõrva ja tema 
funktsioone. Seekord teeme juttu muutustest kõrvas Meniere i haiguse puhul. 


Normaalses olukorras on keskkõrv täidetud Eustachi tõrve kaudu neelust saabuva õhuga, 
mille rõhk on tänu neelamisliigutusele konstantne välisrõhuga. Sellises olukorras on 
kuulmisluukestel liikumine vaba ja inimene kuuleb normaalselt. 

Sisekõrv asetseb nn. labürindis, mida on kaks: luulabürint, milles on tigu ja 
poolringkanalid ning kilelabürint, milles on tigujuha, pooringkanalite juhad, mõik ja kotike. 
Viimased kolm kujutavad endast tasakaaluelundi osasid. 


Pildil on rohelisega tähistatud perilümf ja sinisega endolümf 


Sisekõrva sisaldab kahte vedelikku: luu- ja kilelabürindi vahel on perilämf ja kilelabürinti 
täidab endolümf, mis on omavahel eraldatud õhukese membraaniga. Perilümf koosneb 
suures osas naatriumist, endolümf aga kaaliumist. 

Sisekõrva vedeliku koostise muutumine 


Sisekörvas oleva vedeliku koostise muutumine väljendub pearingluse (vertiigo), 
kõrvakohina (tinnituse), kuulmispuudulikkuse ja survetundena kõrvas. Patsientidel võivad 
esineda kõik nimetatud sümptomid või ainult osa nendest. Kõikide sümptomite üheaegsel 
esinemist diagnoositakse kui Meniere'i haigust. Selle tekkepõhjus on teadmata, kuid 
oletatavalt on tegemist kõrvahaiguste, allergia, peavigastuste ja pärilikkusega. 

Sisekõrv on keeruline kilejas struktuur, mis paikneb luuõõnsuses. See koosneb 
kuulmisorganist (tigu) ja tasakaaluelundist (poolringkanalid). Need kaks süsteemi on 
teineteisele väga lähedal ja paiknevad samas vedelikus. Selle vedeliku liikumine aitab meil 
tajuda kuuldavaid helilaineid ja saada aru meie asendist ruumis. Vedelik on pidevas 
liikumises ja koosneb kindlaksmääratud kogusest erinevatest mineraalidest, millest põhiosa 
moodustab naatrium. Kui vedelikutoodang mingil põhjusel kasvab või ei suuda kõrv seda 
piisavas koguses eemaldada, muutub vedeliku koostis. Sama võib juhtuda, kui me tarbime 
toidus liigselt soola (NaCl). 

Vedeliku tasakaalu muutust diagnoositakse haiguslugude, kuulmistestide ja 
kõrvauuringutega. Täpsemateks uuringuteks kasutatakse ABR teste (The auditory brainstem 
response), mille = puhul viiakse koljusse — eletroodid, = tasakaaluteste ja 
magnetresonantstomograafiat. Raviks määratakse madala soolasisaldusega dieet ja 
vedelikku eemaldavad ravimid. Ravi on pikaajaline, keskes mitmeid nädalaid enne, kui 
tagajärgi võib tunda. On oluline vähendada ööpäevas tarbitava soola kogust 1500-2000 
milligrammini päevas. Tuleb valida võimalikult vähesoolaseid toite. Paljud toidud 
sisaldavad liigset soola, nagu näiteks valmistooted, hiina toidud, paljud juustusordid ja 
kõikvõimalikud krõpsud. Kiirtoidusööklates pakutavad toidud on enamuses soolased. 
Suuremale osale inimestest, kelle sisekõrva vedeliku koostis on muutunud, on soola 
vähendamisest kasu. Neile, keda see ei aita, soovitatakse šundi paigaldamist keskkõrva. 


http://www.stritch.luc.edu/depts/otolaryn/patient ed/pdf/ 


Pildil vedelik haigestunud kõrvas. Keskkõrva täidab sinisega tähistatud vedelik, mis 
raskendab kuulmisluukeste vaba liikumist. 

Meniere i haiguse puhul suureneb vedeliku tootmine, mis tekitab ebaharilikke signaale, 
mis omakorda saadavad aju tasakaalukeskusse teate inimese liikumisest, kuigi ta on 
tegelikult paigal. Suurenenud vedelikusurve tõttu võib rebeneda perilümfi ja endolümfi 
eraldav membraan ja vedelikud segunevad omavahel. Just seda momenti peavad paljud 
arstiteadlased äkilise tasakaalukaotuse põhjuseks. Suurenenud vedelikusurve tekitab ka 
Meniere'i haigusele iseloomulikku survetunnet kõrvas, mis jätab mulje, nagu oleks 
väliskõrva kogunenud vaiku, ehkki seda tegelikult seal ei ole. Just see nähtus peakski olema 
kõrvaarstidele üheks signaaliks võimaliku meniere i haiguse kohta. 

Üheks võimalikuks abivahendiks vedelikurõhu vähendamisel on läbi kuulmekile 
keskkõrva paigaldatav toruke — šunt, mis laseb liigse vedeliku välja voolata, vältides nii 
kõrva siserõhu tõusu. Selle meetodi puuduseks on see, et šundi peenike avaus kasvab kinni 
ja operatsiooni tuleb korrata. 


Šunt kuulmekilesse tehtud avas 


Vestlus Meniere i haigust põdeva inimesega 


Palun, rääkige natuke endast. 
Olen 52-aastane naine, abielus, kahe lapse ema. Töötan raamatupidajana Tallinnas. 
Millised terviseprobleemid Teil on? 


1996. aastal diagnoositi mul kuulmislangus ja aju verevarustuse häired. Kõrvaarst puhastas 
mu kõrvad ja tegi kuulmisuuringuid. Ta kinnitas kuulmislangust. Tinnituse kohta ütles ta, et 
see on kuulmislanguse puhul tavaline nähtus. 


Milline ravi Teile määrati? 
Mulle kirjutati välja Stugeroni ja soovitati hakata tarvitama Ginkgo Bilobat. 
Kuidas see Teid aitas? 


Ma ei märganud mingit paranemist. Pearinglushood jätkusid endiselt, samuti jäi 
kuulmislangus samale tasemele. Tinnitus aeg-ajalt suurenes ja vähenes. Sel ajal see ei olnud 
veel segav ja ma sain magada. 


Millal tuli esimene suurem haigushoog? 


See juhtus 1997. aasta jaanuaris umbes kell 8 õhtul. Ma kukkusin kodus pliidi ees. 
Abikaasa kutsus koheselt kiirabi. Mind viidi haiglasse, kus mulle tehti mingi süst ja lasti 
peale kahetunnilist kohalviibimist koju. Tervis oli veidi paremaks läinud. Küsisin arstilt, mis 
minuga lahti on. Ta kahtlustas langetõbe, ehkki ei mina ega keegi minu vanematest ei olnud 
seda kunagi põdenud. Samuti puudusid mul langetõvele omased sümptomid. Ma ei 
kaotanud teadvust korrakski, samuti ei esinenud mul krampe. 


Mis sai edasi? 


Käisin perearsti vastuvõtul kohe peale seda. Uuringute põhjal olin täiesti terve. Minu 
vererõhk oli normis, samuti südametegevus. Küsisin temalt, kas aju verevarustuse häireid 
saab kuidagi kindlaks teha. Ta vastas jaatavalt, kuid ütles, et minu puhul puudub selleks 
vajadus, sest kõik näitajad on normis. Tuletasin talle meelde, et just tema pani mulle 
diagnoosiks aju verevarustuse häired. Seepeale vastas ta, et ilmselt ta siis eksis või on minu 
tervises toimunud muutus paremuse poole. 


Kukkumine pearingluse tagajärjel ei viita just muutusele paremuse poole. 


Tõepoolest mitte. Kuid minu katsed sellest juttu teha jäid tagajärjetuks. Arst soovitas mul 
teha läbi veel üks Stugeroni kuur. Kuna mul ei olnud midagi kaotada, nõustusin sellega. 
Jällegi tulemusteta. 


Kui tihti hakkasid Teil haigushood korduma? 


Õnneks mitte kuigi tihti. Alguses oli neil vahet paar kuud või rohkemgi. Peale esimese 
korra juhtusid need alati kas istudes või lamades. Sageli tulid need öisel ajal. Kolm korda 
kutsusime jällegi kiirabi. Enam mind haiglasse ei viidud, vaid püüti kodus anda 
südametegevust tugevdavaid vahendeid. Kuigi palju need aitasid, kuid pidin siiski töölt 
sageli puuduma. 


Mida ütles Teie perearst peale nende haigushoogude kirjeldamist? 


Ta saatis mind uuringutele, sealhulgas ka kompuutertomograafi. Mingeid kõrvalekaldeid 
minu tervises siiski ei täheldatud. Diagnoosiks pandi depressiivsus ja raviti vastavalt. Mul 
soovitati vahetada töökohta, sest ümbritseva keskkonna muutus pidavat mõjuma positiivselt 
inimpsüühikale. Kuna mul oli tollal hea töö, siis muidugi ma seda ei teinud. Seda enam, et 
töökohas valitsev õhkkond ei mõjunud mulle mingil määral halvasti. 


Millal Te saite teada, et tegemist võib olla Meniere i haigusega? 


See juhtus alles 2007. aastal, kui üks minu tuttavatest sattus lugema internetist artiklit 
Meniere i haiguse kohta. Kuna ma ise ei valda inglise keel, siis tõlkis ta loetu mulle. 
Mitmed sümptomid olid mulle väga tuttavad. Selleks ajaks oli mu tinnitus muutunud juba 
väga segavaks, mis ei lasknud mind enam magada ilma antidepressantideta. Järgmisel 
visiidil perearsti juurde rääkisin ka temale Meniere i haigusest ja küsisin, kas mul võib olla 
see. Ta suhtus minusse tookord võrdlemisi halvasti ja mainis pisut irooniliselt, et kui ma 
olen võimeline iseendale diagnoosi panema, siis peaksin ma olema võimeline ka ennast ise 
ravima. Ta ei osanud loomulikult aimatagi, kui täpne oli tema tookordne oletus. 


Kuidas Te saite lõpliku diagnoosi? 


Tallinna Kuulmiskeskuses, kuhu ma sain lõpuks saatekirja, peeti võimalikuks, et ma põen 
tõesti Meniere i haigust. Lõpliku kinnituse sain Tartus Ludvig Puusepa kliinikus. Seega oli 
möödunud minu haigestumisest üle 10 aasta enne, kui põhjus avastati. 


Mis sellega seoses muutus? 


Raviks määrati Betaserci. Ma ei oska öelda, kas sellest abi oli, sest uus haigushoog tabas 
mind alles aasta hiljem. Kuid seekord juba väga raskel kujul. Ja sellest alates jätkusid need 
paarinädalaste vahedega. Vasak kõrv oli kaotanud suurema osa kuulmisvõimest ja tinnitus 
oli lakkamatu. Ärritusin igal väiksemal põhjusel ja magamatusest sai osa minu elus. Minu 
perel oli sel ajal tõesti raske, kuid pean ütlema, et nad kõik olid väga kannatlikud minuga. 
Püüdsin ka ise parematel aegadel teha heaks oma käitumist. Kahjuks oli neid paremaid aegu 
üsna harva. 


Kuidas Te võitsite oma haiguse? 


Ma ei ole seda veel lõplikult võitnud ja ilmselt ei juhtu seda kunagi. Kuid minu haigus on 
muutunud palju talutavamaks. Minu tuttavad, kes oskavad inglise keelt, on mulle pidevalt 
tõlkinud artikleid Meniere'i haiguse kohta ja läbivaks teemaks neis kõigis on soola 
vähendamine toidus, kohvist, tubakast ja alkoholist loobumine. Suitsetajana armastasin üsna 
soolaseid toite, eriti igasuguseid nn. vahepalasid. Kausike soolapähklitega oli mul pidevalt 
laual, samuti meeldisid mulle küüslauguleivakesed. Salatiks sõime sageli soolakurke. 
Hallitusjuust oli minu eriline lemmik. Kõik need sisaldasid väga palju soola. Proovisin 
hakata korrigeerima oma toidulauda. Sellest ei tulnud alguses midagi välja. Mage toit 
maitses kohutavalt või oleks vist õigem öelda, et sellel ei olnud üldse maitset. Sundisin 
ennast vägisi sööma. Alguses oli mul tagasilangusi, kui ma ei suutnud vastu panna mõnele 
soolasele toidupalale. Siinjuures pean tänama oma abikaasat, kes loobus samuti otsustavalt 
soolast. Pikapeale hakkas ka mage toit maitsema. 


Mainisite, et olite suitsetaja. Kuidas Te sellest pahest jagu saite? 


Ei olnud kerge seegi. Tööl suitsetasid peaaegu kõik minu kolleegid. Suitsupausist oli tulnud 

omamoodi rituaal, mille puhul kõik kogunesid suitsunurka arutama päevasündmusi. Anusin 
neid mulle mitte suitsu pakkuma ja ka mitte minu juuresolekul suitsetama. Mõned neist 
täitsid minu palvet, teistel läks see ajuti meelest ära. Paljukiidetud nikotiinivastased plaastrid 
ei aidanud eriti, ehkki tarvitasin ka neid. Teiseks probleemiks oli kohv, mida olin joonud 
üsna suurtes kogustes ja mis moodustas suitsetamise kõrval teise päevarituaali minu 
töökohas. Õnneks kehtis meil keeld kohviruumis suitsetada. Siirdusin üle teele ja pikapeale, 
peale paarikuuiseid kannatusi hakkas see vaheldus mulle isegi meeldima. Praegusel hetkel 
ma ei suitseta ega joo kohvi. Alkoholist loobumine ei olnud probleem. 


Kuidas tunnete ennast nüüd? 


Haigushoogusid ei ole esinenud enam rohkem kui kahe aasta jooksul. Kuulmiskadu 
loomulikult on jäänud, samuti tinnitus. Kuid kuna haigushoogude puudumine on 
vähendanud ka stressi, siis on tinnitust kergem taluda. Olen hakanud sellega juba harjuma ja 
see ei sega mind enam eriti. 


Mida soovitaksite oma saatuskaaslastele? 


Nagu juba öeldud - muutke oma toidusedelit, loobuge soolast, kofeiinist, tubakast ja 
alkoholist. Uskuge mind, see aitab teid! 


Artikleid välismaalt 


Pidev kriiskav tinnituse heli sundis näitleja William Shatneri (pildil) mõnikord mõtlema 
“kas ma suudan üldse hakkama saada,” samal ajal, kui džässkitarrist Al Di Meola ütles, et 
tinnitus tähendas elamist koos “karjumisega, mida sa ei ole suuteline välja lülitama.” On 
tõesti ime, et võimetus kuulma vaikust ei ole viinud mõningaid eriti tundlikke inimesi 
enesetapuni. 

Shatneri tinnitus ulatub tagasi 1960. aastatesse, kui ta seisis liiga lähedal spetsiaalsetele 
plahvatusefektidele legendaarse filmi “Star Trek” mõnedes episoodides. “Oli päevi, mil ma 
ei olnud kindel, kas ma tulen oma osatäitmisega toime, ma olin liiga piinatud pideva 
kriiskamise tõttu oma peas”, ütles kapten James T. Kirk ina tuntud näitleja avalikus videos, 
mille publitseeris Ameerika Tinnituse Assotsiatsioon. “Abi, mida ma neilt sain, päästis mu 
elu sõna otseses mõttes.” 


"Umbes 40 miljonit ameeriklast kannatavad erinevate tinnitusnähtuste all ühes või 
mõlemas kõrvas. 16 miljonil neist on tinnitus piisavalt tugev, et kasutada arstiabi. Umbes 2 
miljonit on töövõimetud heliseva, sisiseva, siristava, plõksuva, kohiseva või kriiskava heli 
tõttu kõrvus, mille tulemusena nad ei ole võimelised sooritama oma igapäevaseid 
toiminguid, nende elu on põhjalikult hävitatud,” ütles Jennifer Born, Ameerika Tinnituse 
Assotsiatsiooni (ATA) pressiesindaja Portlandist. 


Rääkides 9000 patsiendist, kes on külastanud tinnituskliinikut Oregoni Teaduse ja Tervise 
Ülikoolis Portlandis, ütles kliiniku direktor, et vähemalt 8 neist on mingil ajal oma elust 
kavandanud enesetappu. Suurim osa patsientidest kannatavad unetuse, jõuetuse ja 
depressiooni all, mis on esile kutsutud tinnituse poolt. 


“Selliste sümptomitega on väga raske toime tulla,” ütles ta. “Sellise koormuse 
väljakannatamine on inimorganismile iilejöukäiv.” 


Kuna tinnitus on suuremas osas esile kutsutud müra poolt, on erilises ohus eriti muusikud, 
kelledest kaebab tinnituse üle 60% vastavalt ATA 2007. aastal avaldatud aruandele. 
Tuntumate tinnituse all kannatajate hulka kuuluvad rokkarid Neil Young, Eric Clapton ja 
ansambli The Who muusik Pete Townshend, samuti hevy metal'i suunda esindav Ozzy 
Osbourne. Oma intervjuus 25. juulist 2010. “Küsige doktor Ozi'lt”, mis oli antud Londoni 
Suday Timesile, räägib Osbourne: “Ma kannatan püsiva tinnituse all ... , mis tähendab, et 
mul on kõrvus pidev helin, mis on muutnud mind poolkurdiks. See meenutab ühetoonilist 
undamist minu peas, mis ei lõppe kunagi. Oleksin pidanud kandma kuulmiskaitseid siis, kui 
selleks oli õige aeg.” 


“On veel teinegi tinnituse all kannatavate inimeste grupp, kelle tinnitus ei ole põhjustatud 
mitte niivõrd pommiplahvatustest, rakettmürskudest ja improviseeritud lõhkekehade 
plahvatustest, kuivõrd nende rünnakute tulemusena juhtunud peavigastustest,” räägib 
juhendaja Alex Born, kes peab oma tinnituse algallikaks “Oasise kontserti, kui ma olin 15- 
aastane.” 

“Kui me vaatame tinnituse poolt põhjustatud töövõimetuse jaoks väljamakstud summasid, 
siis Sõjaveteranide Administratsioon maksab 15 miljardit dollarit ainuüksi käesoleva (2011) 
aasta lõpuks ja see summa kahekordistub mõne aastaga,” ütles dr. Anthony Cacace, 
tinnituse spetsialist Wayne osariigi ülikoolist Detroidis, kelle uuringurühm sai Pentagonilt 
1,5 miljonit dollarit lööklainete poolt tekitatud tinnituse uurimiseks. 


Ehkki inimestele tuleb tinnitusega seoses silme ette kurtus, on see tegelikult neuroloogiline 
probleem, mille juured on mitte niivõrd kõrvas, kui ajus, millega kaasneb sensoorsete 
rakkude — kõrva kuulmiselundis paiknevate karvataoliste närvilõpmete kahjustumine. Kuna 
me elame maailmas, mis on täis müra — autode kõlarid, ülevõimendatud kontserdid, pleierite 
kõrvaklapiddest kostev vali muusika, hoiatavad eksperdid, et järgnevad aastad toovad 
endaga kaasa massiliselt tinnitusnähtusi, mis esinevad ühe nooremate inimeste hulgas. 


Jane E. Allen, ABC News Medical Unit 
Nov. 28, 2011 

